b"\n_START_ARTICLE_\nRosa Novell i Clausells\n_START_SECTION_\nCarrera professional\n_START_PARAGRAPH_\nVa debutar com a actriu professional de teatre el 1974 amb Les Troianes, d'Eur\xc3\xadpides interpretant a H\xc3\xa8cuba tot i que abans ja havia participat en obres menors. Des d'aleshores ha treballat en nombrosos muntatges d'obres de grans autors nacionals i internacionals, i la seva tasca d'interpretaci\xc3\xb3 i direcci\xc3\xb3 ha estat \xc3\xa0mpliament reconeguda pel p\xc3\xbablic i la cr\xc3\xadtica. Cal destacar la seva actuaci\xc3\xb3 a obres com El balc\xc3\xb3 (1980) de Jean Genet, Al vostre gust (1984) de William Shakespeare, Oh, els bons dies (1984) de Samuel Beckett, La marquesa Rosalinda (1988) de Ram\xc3\xb3n Mar\xc3\xada del Valle-Incl\xc3\xa1n, Elsa Schneider (1989) de Sergi Belbel, Quiriquib\xc3\xba de Joan Brossa (amb escenografia de Fabi\xc3\xa0 Puigserver) o Restauraci\xc3\xb3 (1990) d'Eduard Mendoza. _NEWLINE_L\xe2\x80\x99any 1984 se li va encarregar una lectura de poemes de Josep Carner a la Universitat de Barcelona (UB) amb motiu del centenari del naixement del poeta. La bona acollida del p\xc3\xbablic va provocar que la Diputaci\xc3\xb3 de Barcelona envi\xc3\xa9s el seu grup de gira per tota Catalunya durant un any com a part de la seva campanya cultural. El 1985 va tornar a fer una lectura de poemes, aquesta vegada en homenatge a Salvador Espriu, a la UAB, va participar en el debat sobre \xe2\x80\x9cla femme et la mediterrane\xc3\xa9: la voix\xe2\x80\x9d de l\xe2\x80\x99Institut Franc\xc3\xa8s de Barcelona i va fer un curs d\xe2\x80\x99interpretaci\xc3\xb3 al Teatro Mart\xc3\xadn de Madrid. _NEWLINE_Dels seus treballs en televisi\xc3\xb3, els m\xc3\xa9s coneguts s\xc3\xb3n la seva participaci\xc3\xb3 en El cor de la ciutat, de Televisi\xc3\xb3 de Catalunya, Festa amb Rosa Maria Sard\xc3\xa0 (gui\xc3\xb3 de Terenci Moix) i Hores d'amor i tristesa, d\xe2\x80\x99Adri\xc3\xa0 Gual. En cinema, destaca la seva aparici\xc3\xb3 a Lola, de Bigas Luna._NEWLINE_L'octubre de 2014 va reapar\xc3\xa8ixer sobre els escenaris despr\xc3\xa9s de quedar-se cega per culpa del c\xc3\xa0ncer que patia i que finalment no va poder superar. La seva mort es va anunciar el 27 de febrer de 2015._NEWLINE_El mateix any va ser nominada al Premi Gaud\xc3\xad a la millor actriu secund\xc3\xa0ria per la seva interpretaci\xc3\xb3 -l\xe2\x80\x99\xc3\xbaltima en un llargmetratge- a Rastres de S\xc3\xa0ndal, estrenada despr\xc3\xa9s de la seva mort. Tot i que no es va endur el guard\xc3\xb3, el t\xc3\xadtol es va emportar el premi a la millor pel\xc2\xb7l\xc3\xadcula en llengua catalana i els seus companys van recordar l\xe2\x80\x99actriu en recollir l\xe2\x80\x99estatueta.\n_START_SECTION_\nPremis\n_START_PARAGRAPH_\nEl 1988 va rebre el Premi Nacional d'Interpretaci\xc3\xb3 de la Generalitat de Catalunya per La Marquesa Rosalinda i el Premi Joanot d'Interpretaci\xc3\xb3 per La Ronda i un any despr\xc3\xa9s el Premi Margarida Xirgu per Elsa Schneider. Durant els anys 1990 es va fer amb altres premis d'interpretaci\xc3\xb3 entre els quals destaca el Premi de la Cr\xc3\xadtica pel seu paper a La Senyora Florentina i el seu amor Homer, de Merc\xc3\xa8 Rodoreda, el 1995._NEWLINE_Ja als 2000, l\xe2\x80\x99obra Pla\xc3\xa7a dels herois la va fer mereixedora del Premi de la Cr\xc3\xadtica i el Premi Butaca dels espectadors de teatre a la millor Interpretaci\xc3\xb3. A m\xc3\xa9s, l\xe2\x80\x99any 2007 va rebre la  Creu de Sant Jordi. i el 2014 el Premi Butaca a la traject\xc3\xb2ria._NEWLINE_Com a directora cal destacar el muntatge Maria Rosa (1997) d'\xc3\x80ngel Guimer\xc3\xa0, Olga sola, de Joan Brossa, premi de direcci\xc3\xb3 de la Cr\xc3\xadtica el 1998, i Les dones s\xc3\xa0vies, de Moli\xc3\xa8re, Un'anima chiamata Puccini o Il Teatro alla Moda de B. Marcello (1999), Greus q\xc3\xbcestions (2004), d'Eduard Mendoza, i Fi de partida (2005), de Samuel Beckett.\n_START_SECTION_\nFons\n_START_PARAGRAPH_\nEls fons de l\xe2\x80\x99actriu han estat cedits per la seva fam\xc3\xadlia al Museu de les Arts Esc\xc3\xa8niques de l\xe2\x80\x99Institut del Teatre de Barcelona que s\xe2\x80\x99ha encarregat de la seva catalogaci\xc3\xb3.Aquest fons abarca des de l\xe2\x80\x99any 1965 fins l\xe2\x80\x99any 2015. Consta de 37 caixes d'arxiu amb guions i obres de teatre amb anotacions, fotografies, correspond\xc3\xa8ncia, contractes, premsa i programes de m\xc3\xa0; 23 cartells i 6 objectes. Tamb\xc3\xa9 podreu trobar un inventari.\n_START_SECTION_\nObres\n_START_PARAGRAPH_\nRosa Novell va participar en una gran quantitat d'obres i va interpretar nombrosos personatges des que va debutar com a actriu l'any 1974."